SKRIFTLIG FORESPØRGSEL E-2182/01

af Glenys Kinnock (PSE) til Kommissionen

(23. juli 2001)

Om: Bemanding af delegationskontorer

Har Kommissionen tal, der kan bekræfte, at der er en betydelig uligevægt i fordelingen af personale mellem de forskellige delegationer til tredjelande?

Kan Kommissionen fremlægge detaljerede oplysninger om situationen i AVS-landene i forhold til eksempelvis Sydøstasien eller Balkan?

Er der for nylig foretaget nedskæringer i personalet hos AVS-delegationerne? Hvordan kan en sådan foranstaltning i givet fald begrundes, når gennemførelsen af Cotonou-aftalen er inde i en så kritisk fase?

Svar afgivet på Kommissionens vegne af Christopher Patten

(9. november 2001)

I sin meddelelse til Rådet og Europa-Parlamentet om udvikling af delegationstjenesten af 3. juli 2001(1) forsøger Kommissionen både at tage hensyn til behovet for at være repræsenteret verden over og til de stramme finansielle forhold, der gælder for forvaltningen af denne tjeneste. Der har måttet træffes en del vanskelige beslutninger om lukning af kontorer og rationalisering af delegationerne i visse områder af verden for at finde de finansielle og menneskelige ressourcer, der er nødvendige for at tilpasse delegationstjenesten til den seneste udvikling og til Kommissionens rolle i den sammenhæng.

Forskellene i personalefordelingen i delegationerne skyldes, at Kommissionens eksterne repræsentationer ikke blev oprettet på samme tid, og at de har fået forskellige arbejdsopgaver og arbejder under forskellige forhold. Oprindelig havde de fleste delegationer til hovedopgave at repræsentere Kommissionen under internationale handelsforhandlinger i Genève og i nogle industrialiserede lande eller at gennemføre udviklingsbistanden i områderne i Afrika, Vestindien og Stillehavet. Den relativt gunstige budgetmæssige situation og vanskelighederne ved at finde lokalt personale på universitetsniveau i AVS-landene bevirkede, at antallet af tjenestemænd i forhold til lokalt ansatte på universitetsniveau er større end andre steder i verden. Dette er stadig karakteristisk for mange AVS-delegationer, da de ovennævnte vanskeligheder til en vis grad stadig gør sig gældende. Siden 1996 er der imidlertid blevet gjort en indsats for at rette op på denne situation. Man har søgt at genoprette ligevægten ved, i den udstrækning det er muligt og nødvendigt, at omfordele tjenestemandsstillinger enten til statsborgere i værtslandet eller til europæere, der ansættes lokalt på kontraktbasis. Der lægges imidlertid også vægt på at bevare tilstrækkeligt mange tjenestemænd på stedet til at udføre opgaver, der indebærer udøvelse af offentlig myndighed, og som ikke kan udføres af lokalt ansatte. I begyndelsen af 1996, inden omfordelingen blev påbegyndt, var der i Kommissionens delegationer i AVS-landene 241 tjenestemænd i kategori A og 24 lokalt ansatte universitetsuddannede. I dag er disse tal henholdsvis 211 og 91.

I de delegationer, der er blevet oprettet i nyere tid eller i ældre delegationer i udviklingslande, hvor det er lettere at finde kvalificeret lokalt personale, er fordelingen en helt anden. Hovedpunkterne i reformen af forvaltningen af EU's eksterne bistand er dekoncentration, hvor delegationerne overtager ansvaret for bistandsforvaltning, som tidligere påhvilede hovedkvarteret, og decentralisering, hvor ansvaret overdrages til modtagerlandenes regeringer, og denne politik har haft afgørende betydning på fordelingen mellem tjenestemænd og lokalt ansat personale. På Balkan og i Østeuropa beskæftigede Kommissionen i begyndelsen af 1996 ud over udvidelsesdelegationerne 25 tjenestemænd i kategori A og 27 universitetsuddannede lokalt ansatte. I dag er disse tal henholdsvis 40 og 111. De tilsvarende tal for Asien var 27 og 30 i begyndelsen af 1996 og 34 og 48 i dag.

For at kunne gennemføre den nævnte politik på trods af de begrænsede ressourcer på administrationsbudgettet er de finansielle regler blevet ændret i visse områder. I PHARE- og TACIS-landene, herunder Balkan, aflønnes ikke-vedtægtsmæssigt ansat fagpersonale og øvrige ansatte over driftsbudgettet. Dette giver øget fleksibilitet og gør det lettere at ansætte, efterhånden som programmerne udvikler sig, og skære ned, når de afvikles. Dette personale udgør en betydelig del af de ikke-tjenestemandsansatte i de pågældende områder.

Resultatet er, at delegationer i andre områder i visse tilfælde synes forfordelt sammenlignet med de større delegationer på f.eks. Balkan. Kommissionen gør dog i øjeblikket en aktiv indsats for at fortsætte dekoncentrationen i delegationerne uden for Europa. Denne politik vil først og fremmest blive indført i Afrika og Asien, men vil også berøre Latinamerika og Stillehavsområdet. I 2004 skulle alle delegationer, der gennemfører et væsentligt bistandsprogram, være blevet styrket på denne måde.

Meddelelsen af 3. juli 2001 forudser yderligere omfordeling af personalet i visse AVS-delegationer, om end i begrænset omfang. De elleve stillinger, der er blevet frigjort, vil dels blive anvendt til at styrke regionale delegationer i samme område, og de resterende stillinger vil blive anvendt til at åbne nye delegationer i områder, hvor Kommissionen endnu er politisk underrepræsenteret, både under hensyn til betydningen af handelskomponenten og til gennemførelsen af den eksterne bistand, herunder Den Europæiske Udviklingsfond (EUF). Hvor det er nødvendigt, er der som tidligere blevet kompenseret for de omfordelte stillinger med stillinger til ansættelse af universitetsuddannet lokalt personale eller lokalt ansatte faglige bistandsmedarbejdere.

Med henblik på gennemførelsen af Cotonou-aftalen er der i de lande, hvor Kommissionen har fundet det nødvendigt at lukke eller rationalisere sine repræsentationer, blevet tildelt supplerende menneskelige ressourcer til visse af de pågældende regionale delegationer for at styrke deres kapacitet til at dække programmer og aktioner i de lande, som de er ansvarlige for. Disse delegationer vil desuden få tildelt supplerende ressourcer i forbindelse med dekoncentrationsprocessen, som vil styrke deres kapacitet med hensyn til programgennemførelse.

(1) KOM(2000) 381 endelig udg.